आधुनिक हिंदी लघुकथा लेखन की सही शुरूआत आठवें दशक से मानी जाती है, इसलिए नहीं कि इस लेखन के प्रति एक बड़े लेखक–समूह का ध्यान आकृष्ट हुआ, बल्कि इसलिए कि हिंदी के एक बड़े पाठक–समूह ने इसके प्रभाव को स्वीकारा। इस तथ्य को नजरअंदाज करना बेईमानी होगी कि इस पूरे माहौल को तैयार करने में ‘सारिका’ के संपादक–रूप में कमलेश्वर की भूमिका अत्यंत महत्त्वपूर्ण रही है। कमलेश्वर ने अपनी पत्रिका को ‘कहानियों और कथाजगत की संपूर्ण पत्रिका’ कहकर लघुकथा का ‘इस्तेमाल’ किया। यही वजह है कि कथा में नई रुचि का पाठक भी ‘सारिका’ का नियमित पाठक बना रहा। लघुकथा को महत्त्व देते हुए कमलेश्वर ने ‘कथा माध्यम के रूप में लघुकथाओं की उपलब्धि को भी नकारा नहीं जा सकता।’ लिखकर यह सिद्ध कर दिया कि ‘कथा–क्षेत्र में अधिक व्यापक और बड़े आयाम और परिप्रेक्ष्य की खोज ‘सारिका’ की परंपरा रही है।’‘सारिका’ द्वारा निर्मित इसी माहौल ने लघुकथा के संबंध में बंधे पुराने जाले झड़वाए तथा लघुकथा परंपरा के बीज खोजने के लिए अनुसंधित्सुओं का उत्साह वर्धन किया। यह सर्वविदित है कि कमलेश्वर का रुझान समय–सापेक्ष समांतर साहित्य की ओर रहा है, और वे इसके अगुआ भी रहे हैं। आदमी को टुकड़े–टुकड़े में न देखकर संपूर्ण रूप में देखने की उनकी लालसा रही है, किंतु वे आदमी की टुकड़ा–टुकड़ा जिंदगी को नकार भी नहीं सके। समांतर कहानी के माध्यम से तत्कालीन व्यवस्था पर चोट करना तथ समसामयिकता को शब्दों का जामा पहनाकर प्रस्तुत करना उनका लक्ष्य रहा, विसंगतियों तथा उससे जुड़े लोगों पर प्रहार करने की सशक्त ‘गोद’ उनको व्यंग्य लगी। व्यंग्य की मारक शक्ति समांतर कहानियों के माध्यम से आ पाना संपूर्ण प्रभाव की दृष्टि से संभव नहीं था, इसीलिए उसे भोथरा हथियार मानकर लघुकथा को दधीचि की हड्डी–सा महत्त्व दिया गया। ‘सारिका’ में प्रकाशित लघुकथा के क्रमिक विकास का अवलोकन किया जाए तो स्पष्ट होगा कि कथा–तत्त्वों के लोप के साथ जो लघुकथाएँ छपीं, जिनके कारण कमलेश्वर की नीति का विरोध हुआ, वह एकदम बाढ़ की तरह आई और मंत्री,नेता, विधायक को बहा ले गई। पाठकों ने इसमें कोई रुचि नहीं ली, क्योंकि यह लेखन वह नहीं था, जो पाठकों की चेतना से जुड़ता। लघुकथा जब पैरोडी बनने, हलका–फुलका मजा देने या चुटकुलों की श्रेणी में आने लगी तो लघुकथा के तेज–तर्रार लेखक समूह ने इसका वोरोध किया ।इस विरोध का एक बड़ा कारण यह भी था कि समान्तर समूह में ‘व्यवस्थावादी चाटुकार मानसिकता’ बढ़ती जा रही थी। कमलेश्वर के बोल को अनमोल बोल का रूप दिया जाकर लेखक बनने की होड़–सी चल पड़ी थी। उन्होंने कुछ बोला नहीं कि लघुकथा तैयार। उनके नाम से कुछ छपा नहीं कि लघुकथा तैयार। इस सबका नतीजा यह हुआ कि धीरे–धीरे ‘सारिका’ में छपनेवाली लघुकथाएं चुटकुले ही मान ली जाने लगीं। लघुकथा को विस्तृत आकाश देने के लिए उनके द्वारा निकाले गए लघुकथा विशेषांकों का व्यापक रूप में स्वागत हुआ, पर उसमें भी अधिकांशत: चुटकुले ही थे, पर प्रकारांतर से लघुकथा विधा को इन प्रयासों से बड़ा बल मिला।